钦定古今图书集成/理学汇编/文学典/第108卷 > 焦竑
## 钦定古今图书集成/理学汇编/文学典/第108卷 > 焦竑

按《明外史》本传：“竑字弱侯，江宁人。为诸生，有盛名。从
督学御史耿定向学，复质疑于罗汝芳。举嘉靖四十

始以殿试第一人官翰林修撰，益讨习国朝典章。二
十二年，大学士陈于陛建议修《国史》，欲竑专领其事。”
竑逊谢，乃先撰《经籍志》，其他率无所撰，馆亦竟罢。翰
林教小内侍书者，众视为具文，竑独曰：“此曹他日在
帝左右，安得忽之。”取古奄人善恶，时与论说。皇长子
出阁，竑为讲官。故事，讲官进讲，罕有问者。竑讲毕，徐
曰：“博学审问，功用维均，敷陈或未尽，惟殿下赐明问。”
皇长子称善，然无所质难也。一日，竑复进曰：“殿下言
不易发，得毋讳其误耶？解则有误，问复何误？古人不
耻下问，愿以为法。”皇长子复称善，亦竟无所问。竑与
同列谋曰：“吾侪启其端，以便下问，若何？”众然之。适讲
《舜典》，竑举稽于众，舍己从人为问。皇长子曰：“稽者，考
也。考集众思，然后舍己之短，从人之长。”又一日，举“上
帝降衷，若有恒性。”皇长子曰：“此无他，即天命之谓性
也。”时方十三龄，答问无滞，中外咸知。睿质之美，亦由
竑善启迪也。尝讲次，群鸟飞鸣，皇长子仰视，竑辄肃
立辍讲，皇长子敛容听，乃复讲如初。竑尝为《养正图
说》，采古储君事可为法戒者拟进之。同官郭正域辈
恶其不相闻，目为贾誉，竑遂止。竑既负重名，性复疏
直，时事有不可，辄形之言论，政府亦恶之，张位尤甚。
二十五年，主顺天乡试。举子曹蕃等九人文多险诞
语，竑被劾，谪福宁州同知。岁馀，大计，复镌秩，竑遂不
出。竑博极群书，自经史至稗官杂说，无所不淹贯。善
为古文，典正驯雅，卓然名家。集名《澹园》，竑所自号也。
自未仕至家居，无日不讲学，以汝芳为宗，而善定、向
兄弟及李贽，时颇以禅学讥之。万历四十八年卒，年
八十。熹宗时，以先朝讲读恩，复官，赠谕德，赐祭，荫子。
福王时，追谥“文端。”子润生，见《忠义传》。